Ramaphosa: Staak ‘stigmatisering’ van Covid-19-pasiëntePres. Cyril Ramaphosa. (Foto: GCIS) Net soos Suid-Afrikaners saamgestaan het om die stigmatisering van MIV-positiewe mense te stuit, moet dit ook nou gedoen word met diegene wat positief vir Covid-19 toets. Pres. Cyril Ramaphosa sê in sy weeklikse nuusbrief Suid-Afrikaners moet hulle ook nie deur gerugte nie, maar deur feite oor die siekte, laat lei. “Daar was die afgelope ruk onrusbarende berigte van mense wat deur hul gemeenskappe verwerp word en van gemeenskappe wat betoog teen die opneem van koronavirus-pasiënte in plaaslike hospitale en klinieke. Dit moet einde kry,” sê Ramaphosa. Ramaphosa sê die stigmatisering word veroorsaak deur onkunde en vrees om self die siekte op te doen, maar die beste manier om oordrag te voorkom is om gehoor te gee aan higiëneprotokolle. “Die vrees vir infeksie is gegrond en werklik. Terselfdertyd weet ons wat ons moet doen om onsself en ander te beskerm.” Daar was die afgelope ruk verskeie berigte van gesondheidsorgwerkers wat oorweldig word deur die toename in pasiënte. News24 het onder meer berig verpleegpersoneel by die Dora Ngiza-hospitaal werk nou stadig weens klagtes dat daar te min personeel beskikbaar is. By sommige ander hospitale staak werkers weens ŉ gebrek aan oortydbetaling. Ramaphosa sê talle gesondheidsorgwerkers was onder diegene wat reeds weens Covid-19 gesterf het, en dat gesondheidsorgwerkers voortreflike beroepslui is wat die siekes versorg en steun en vertroosting in hospitale bied aan diegene wat in afsondering van hul geliefdes gehou word. “Dat die mans en vroue wat dié eerbare en edele werk doen self siek word en sterf is ŉ verwoestende slag. Hulle is in die voorste linies besig om die virus te beveg. Hulle werk onder groot druk en moet die sielkundige las van die wete dat hulle die virus kan opdoen dra. Hulle is die ware helde in die stryd teen die koronavirus.” Ramaphosa sê die dapper Suid-Afrikaners wat sonder versuim aanmeld by die land se gesondheidsorgsentrums moet geëer word. “Nes hulle hul plig doen, het ons ook ŉ plig om hulle en hul gesinne te beskerm. Hulle gesondheid en veiligheid moet prioriteit geniet. “Ons bring hulde aan die gesondheidsorgwerkers wat dood is terwyl hulle die siekes versorg het.” Die president sê danksy die steun van die Solidarity Fund, asook ruim skenkings van ondernemings, individue en ander regerings, kan persoonlike beskermingstoerusting vir dié werkers aangekoop word. In sommige gebiede waar daar steeds tekorte is, word daar dringend werk van die situasie gemaak. Ramaphosa sê ook die kwessie van personeeltekorte kry dringend aandag.